Fra to til tre ministre og fra kornfede til udsultede uddannelser. Sådan kan historien om de forhadte årlige besparelser på uddannelse fortælles. Der var nemlig to ministre til at fortælle, at alle uddannelser skulle spare 2 procent hvert år, da det blev bebudet tilbage i 2015. Det var dengang uddannelses- og forskningsministeren hed Esben Lunde Larsen og undervisningsministeren hed Ellen Trane Nørby. Og det var dengang Lunde Larsen kaldte uddannelserne »kornfede« og sagde, at de sagtens kunne spare sølle 2 procent om året i det, som blev kaldt ’omprioriteringsbidraget’.

Så der er en vis logik i, at der skal tre ministre til at afskaffe den årlige besparelse. Det er uddannelses- og forskningsminister Ane Halsboe-Jørgensen, børne- og undervisningsminister Pernille Rosenkrantz-Theil og skatteminister Morten Bødskov, der tager imod i Børne- og Undervisningsministeriets hjørnekontor ved Frederiksholms Kanal.

De tre ministre indleder med at smile ad, at uddannelserne ikke kan kaldes kornfede, efter at grønthøsteren i fire år har taget 2 procent om året.